ΓΡΑΠΤΗ ΕΡΩΤΗΣΗ E-1395/96 υποβολή: Leen van der Waal (EDN) προς την Επιτροπή (6 Iουνίου 1996)

Θέμα: Ταχεία εξάντληση των ποσοστώσεων για τις γλώσσες

Στο τεύχος της 20ής Απριλίου ε.ε, η εφημερίδα Reformatorisch Dagblad ανακοίνωσε ότι εδώ και τρείς μήνες, οι ποσότητες γλώσσας που αλιεύονται καθημερινά από τον ολλανδικό αλιευτικό στόλο ήταν ανώτερες κατά 10%, σε σχέση με τις ποσότητες που είχαν αλιευθεί κατά την αντίστοιχη περίοδο του παρελθόντος έτους. Ως εκ τούτου, έχοντας υπόψη την δρακόντεια μείωση των ΤΑC (Συνολικά Επιτρεπόμενα Αλιεύματα) «γλώσσες», οι ολλανδοί αλιείς έχουν ήδη καταναλώσει το 38% της ποσόστωσης «γλώσσας» που τους ανήκει. Τούτο δε, παρά το γεγονός ότι ο ίδιος ο τομέας περιόρισε την αλιευτική δραστηριότητα, μειώνοντας τον αριθμό των μερών εξόδου στην θάλασσα κατά 24% σε σχέση με την αντίστοιχη περίοδο του παρελθόντος έτους.

1. Είναι σε θέση η Επιτροπή να επιβεβαιώσει τα ως άνω στοιχεία;

2. Μπορεί να αναφέρει η Επιτροπή εάν η μείωση των αποθεμάτων γλώσσας αντιστοιχεί στις προβλέψεις των βιολόγων (ανά αλιευόμενη ημερησίως ποσότητα);

3. Είναι διατεθειμένη η Επιτροπή να εντείνει τις δραστηριότητες έρευνας σχετικά με την εξέλιξη των αποθεμάτων γλώσσας και, να υποβάλει έκθεση σχετικά με το θέμα αυτό έως το καλοκαίρι;

4. Συμμερίζεται η Επιτροπή την άποψη ότι εν τω μεταξύ θα πρέπει να αυξηθεί η ποσόστωση «γλώσσες» σε περίπτωση όπου οι προαναφερθείσες δραστηριότητες έρευνας αποδείξουν ότι το επίπεδο αποθέματος είναι υψηλότερο απ'ότι προβλέπετο, ούτως ώστε να μην αντιμετωπίζουν αδίκως οι αλιείς κοινωνικοοικονομικά προβλήματα;

5. Υπό ποίους όρους θα αναθεωρήσει η Επιτροπή τη συμφωνία που έχει συναφθεί με τους Νορβηγούς και η οποία προβλέπει ότι τα ΤΑC «γλώσσες» θα μειωθεί κατά 20% για το 1997;

Απάντηση της κας Bonino εξ ονόματος της Επιτροπής (3 Ιουλίου 1996)

Σύμφωνα με τα στοιχεία των επίσημων εκφορτώσεων που έλαβε η Επιτροπή, ο ολλανδικός στόχος εκφόρτωσε 12.777 τόνους γλώσσας μέχρι το τέλος Μαρτίου, γεγονός που αντιστοιχεί σε μείωση κατά 14,6% σε σχέση με τα αντίστοιχα στοιχεία του 1995 (14.964 τόνοι).

Οι εκφορτώσεις που πραγματοποιήθηκαν κατά το πρώτο τρίμηνο του 1996 αντιπροσωπεύουν 37,4% των ποσοστώσεων που χορηγούνται στις Κάτω Χώρες. Για την αντίστοιχη περίοδο του έτους 1995, οι εκφορτώσεις αντιπροσώπευαν 33,9% των συνολικών εκφορτώσεων για το έτος. Παρόλο που αν συγκρίνουμε τα ποσοστά αυτά, υπάρχει μια μικρή αύξηση των αλιεύσεων το 1996, η διαφορά αυτή ωστόσο παραμένει μικρή και δεν υπερβαίνει το ετήσιο περιθώριο διακύμανσης των αλιευτικών δραστηριοτήτων. Κατά συνέπεια, δεν υπάρχει σημαντική απόκλιση σε σχέση με τις προβλέψεις των εμπειρογνωμόνων. Η εξέταση του ποσοστού εξάντλησης των ποσοστώσεων κατά το τέλος Απριλίου και για το σύνολο της Κοινότητας οδηγεί σε ανάλογα συμπεράσματα.

Ωστόσο, η Επιτροπή είναι διατεθιμένη να ενισχύσει τον έλεγχο της εξέλιξης των ποσοστών αλίευσης για το σύνολο του έτους. Εάν προκύψει ότι οι αλιευτικές δραστηριότητες παράγουν για το τέλος του έτους, αποτελέσματα που αποκλίνουν αισθητά από τους στόχους διαχείρισης που είχε καθορίσει το Συμβούλιο με τον κανονισμό (ΕΚ) αριθ. 3074/95 της 22ας Δεκεμβρίου 1995 ((ΕΕ αριθ. L 330, της 30.12.1995. )), η Επιτροπή θα εξετάσει τη δυνατότητα αναθεώρησης των συνολικών επιτρεπόμενων αλιευμάτων (TAC) για το 1996. Αυτό θα είχε ως αποτέλεσμα διεξαγωγή άμεσης διαβούλευσης με τη Νορβηγία, στο πλαίσιο των συμφωνιών για τα αμοιβαία αλιευτικά δικαιώματα.